Panayiotou-hofsaak: Só sê kenner oor voertuigspoorstelselCosta Panayiotou ondersteun sy seun Christopher tydens ‘n vorige verskyning in die hof (Mei 2016) Foto: ANA ŉ Getuie met omvattende kennis oor voertuigspoorstelsels, het Maandag in die hooggeregshof in Port Elizabeth die bewegings van ŉ bestuurder, die dag voor Jayde Panayiotou verlede jaar buite haar Stellen Glen-kompleks glo ontvoer is, beskryf. Lorenz Stoger, wat as ŉ data-analis by Cartracking werk, het op die negende dag van Jayde se man, Christopher Panayiotou, en sy twee medebeskuldigdes, Sinethemba Nenembe en Zolani Sibeko, se hofsaak getuig. Stoger het aan die hof verduidelik hoe die betrokke motor, ŉ Toyota Etios, ŉ paar keer vroeg die oggend tussen 06:00 en 07:00 na Ruthstraat in Newtonpark gery het. Die ritte het ŉ week voor Jayde se beweerde ontvoering en gevolglike moord plaasgevind en volgens Stoger het die motor in stadiums stadiger as 23 km/h in Ruthstraat gery. Jayde se vriendin en kollega, Cherise Swanepoel, wat gewoonlik saam met die onderwyseres gery het, het in daardie stadium in Ruthstraat gebly. Die staat voer aan die beweerde skieter, Sizwezakhe Vumazonke, wat nou oorlede is, het Nenembe en Sibeko opgelaai en hulle het ŉ paar keer saam na Swanepoel en Jayde se huise gery om Jayde se bewegings te bepaal en die ontvoering te beplan. Stoger het aan staatsaanklaer Marius Stander verduidelik hoe die voertuig op 15 April teen ongeveer 20 km/h in Deaconstraat gery het naby die Stellen Glen-kompleks. Hy het gesê die laaste dag wat die motor buite Jayde se huis gevolg is, was om 06:29 op 21 April. Die Toyota Etios is daarna na ŉ ligging “buite die stad” gevolg. Die staat voer aan Christopher het Luthando Siyoni, ŉ uitsmyter by sy Infinity-nagklub, betaal om ŉ sluipmoordenaar (Vumazonke) te huur om Jayde te ontvoer en te vermoor. Die staat voer aan Nenembe het Vumazonke gehelp om Jayde te ontvoer en te vermoor in opdrag van haar man. Siyoni het homself intussen as ŉ staatsgetuie beskikbaar gestel. Die staat voer aan Jayde is twee keer in die rug en een keer in die kop geskiet nadat sy na ŉ afgeleë plek in Kwanobuhle geneem is.